ฟิลลิปINGมองก.ค.หุ้นแกว่งขึ้น
ฟิลลิปไอเอ็นจี มองหุ้นเดือน ก.ค.แกว่งขึ้น ลุ้นจีนออกมาตรการกระตุ้นเศรษฐกิจ ชูกำไร บจ.ไทยไตรมาส 2 แจ๋ว
18 ก.ค. 2555

ฟิลลิปไอเอ็นจี มองหุ้นเดือน ก.ค.แกว่งขึ้น ลุ้นจีนออกมาตรการกระตุ้นเศรษฐกิจ ชูกำไร บจ.ไทยไตรมาส 2 แจ๋ว 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) เปิดเผยว่า ในระยะสั้นราคาสินทรัพย์เสี่ยงยังมีแนวโน้มแกว่งตัวขึ้นบนความคาดหวังว่าจีนจะมีมาตรการกระตุ้นเศรษฐกิจออกมาในเร็วๆ นี้ หลังประกาศตัวเลขผลิตภัณฑ์มวลรวมภายในประเทศ (จีดีพี) ไตรมาส 2 ออกมาเมื่อวันศุกร์ที่ผ่านมาดีกว่าที่นักลงทุนกังวล โดยเติบโต 7.6% จากช่วงเดียวกันของปีก่อนและครึ่งปีแรกเติบโต 7.8%
“ในระยะสั้นยังแนะนำเก็งกำไรขึ้นขายลงซื้อ แต่ต้องระมัดระวัง โอกาสที่สถานการณ์จะพลิกผันยังมีอยู่ โดยมองกรอบดัชนีในสัปดาห์นี้มีแนวต้านบริเวณ 1,2201,227 จุด แนวรับ 1,200 จุด ส่วนนักลงทุนระยะยาวให้รอดูสถานการณ์ก่อนกลับเข้าสะสมเมื่อราคาอ่อนตัวลง”นายสานุพงศ์ กล่าว
สำหรับแนวโน้มการลงทุนในครึ่งปีหลังยังผันผวนจากปัจจัยเสี่ยงความไม่แน่นอนจากปัญหาหนี้ยุโรปที่รอความชัดเจนในการแก้ไขหรือเศรษฐกิจโลกที่กำลังชะลอตัวลง 
ด้านบริษัทหลักทรัพย์จัดการกองทุน (บลจ.) ไอเอ็นจี (ประเทศไทย) คาดว่า ความเคลื่อนไหวของดัชนีหุ้นไทยในเดือน ก.ค.นี้ ยังแกว่งตัวขึ้นในกรอบแคบๆ โดยต้องติดตามการจัดตั้ง ESM ของกลุ่มสหภาพยุโรป รวมถึงทิศทางเศรษฐกิจในประเทศสหรัฐ ที่จะบอกแนวโน้มความเป็นไปได้ที่จะมีการออกมาตรการผ่อนคลายเชิงปริมาณรอบ 3 (QE3) 
ปัจจัยสนับสนุนในประเทศในช่วงนี้ คือ ผลประกอบการบริษัทจดทะเบียน (บจ.) ที่คาดว่าจะออกมาดี ยกเว้นหุ้นกลุ่มพลังงานและปิโตรเคมี จากราคาน้ำมันที่ตกลงมาค่อนข้างมากในไตรมาส 2
บลจ.ยูโอบี (ไทย) คาดว่าดัชนีจะแกว่งตัวตามตลาดต่างประเทศ โดยมีปัจจัยหลักคือ ผลประกอบการไตรมาส 2 ของ บจ.ต่างๆ ทั่วโลกที่เริ่มทยอยออกมา เริ่มต้นจากกลุ่มสถาบันการเงินและบริษัท ปูนซิเมนต์ไทย คาดว่าจะออกมาดี